ธนาคารออมสิน ชี้แจงกรณีข่าวการปรับปรุงบ้านผิดหลัง ยืนยันรับผิดชอบค่าเสียหายอย่างเต็มที่
ธนาคารออมสิน เปิดเผยกรณีที่ปรากฏเป็นข่าวว่า ได้เข้ายึดทรัพย์และรื้อถอนบ้านผิดหลัง ในพื้นที่จังหวัดปทุมธานี ว่า เหตุการณ์ดังกล่าวได้เข้าซื้อทรัพย์จากการขายทอดตลาด ได้แก่ บ้านเลขที่ 99/44 หมู่บ้านวนาสิริพาร์ควิลล์ จังหวัดปทุมธานี ในราคา 1.6 ล้านบาท และได้ว่าจ้างผู้รับเหมาภายนอก เพื่อปรับปรุงบ้านที่ซื้อมาจากการขายทอดตลาด ให้มีสภาพดีพร้อมขาย ซึ่งผู้รับเหมาได้เข้าสำรวจพื้นที่ แต่เกิดความผิดพลาดเข้าปรับปรุงบ้านผิดหลัง สาเหตุเกิดจากบ้านทั้งสองหลังมีลักษณะคล้ายกันและต่างไม่มีป้ายเลขที่บ้าน อย่างไรก็ตาม หลังพบว่ามีการปรับปรุงบ้านผิดหลัง ธนาคารได้ติดต่อเจ้าของบ้านอย่างต่อเนื่อง อีกทั้งมีการหารือร่วมกัน เมื่อวันที่ 20 กันยายน 2565 พร้อมแจ้งขอส่งมอบของที่เก็บรักษาไว้ จำนวน 20 รายการ คืนแก่เจ้าของบ้าน แต่เนื่องจากเจ้าของบ้านยังขอไม่รับของดังกล่าวคืน พร้อมเรียกค่าเสียหาย จำนวน 2.2 ล้านบาทด้วย ทั้งนี้ ธนาคารได้นัดหารือกันอีกครั้งในวันพรุ่งนี้ (4 ตุลาคม 2565) เพื่อพิจารณาข้อเรียกร้องและประเมินมูลค่าความเสียหายที่เกิดขึ้นจริง และยืนยันที่จะรับผิดชอบค่าเสียหายอย่างเต็มที่ ซึ่งหากมีความคืบหน้าธนาคารจะแจ้งให้ทราบต่อไป